Nafarroako Parlamentuko Mahaiak, 2013ko martxoaren 4an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Manu Ayerdi Olaizola eta Patxi Leuza García jaunek aurkezturiko mozioa, zeinaren bidez Nafarroako Gobernua premiatzen baita prestakuntzarako funtsen kudeaketa hobetu dezan.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran eztabaidatzea eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2013ko martxoaren 5ean

Lehendakaria: Alberto Catalán Higueras

MOZIOAREN TESTUA

Atxiki gabeko foru parlamentari Manu Ayerdi Olaizolak eta Patxi Leuza Garcíak, Nafarroako Parlamentuaren Erregelamenduko 196. artikuluan ezarritakoaren babesean, prestakuntzarako funtsen kudeaketa hobetzeari buruzko ondoko mozioa aurkeztu dute, Legebiltzarreko Osoko Bilkuran eztabaidatu eta bozkatzeko.

Kontuen Ganberak Nafarroako Enplegu Zerbitzuari buruzko txosten bat argitaratu zuen 2012ko azaroan. Txostena bereziki polemikoa gertatu zen, disgustu handia ekarri zien UGTri eta CCOOri, eta haiek Parlamentuko Ekonomia eta Ogasun Batzordearen lan bilera batean agerraldia egitea ekarri zuen.

Jakina da taldeen artean sakoneko desadostasun politikoa dagoela, alde batean baitaude prestakuntzarako funtsak Administrazioaren, Nafarroako Enpresaburuen Konfederazioaren, UGTren eta CCOOren artean kudeatzeko egungo ereduaren alde daudenak eta beste alde batean, berriz, eredu hori sakonki berrikustearen alde gaudenak baikaude.

Mozio honen asmoa ez da sakoneko eztabaidan sartzea, baizik eta, behinik behin, egungo eredua hobetzen laguntzea, Kontuen Ganberak eginiko gomendioetan oinarrituta. Arrazoizkoa da pentsatzea denoi interesatzen zaigula –bai egungo eredua babesten dutenei, bai aldatu beharko litzatekeela uste dugunoi– gaur egungo eredua gutxienez ere hobetzea.

Ikuspegi horretatik, mozioak hiru auzitan jartzen du azpimarra. Lehena, langabeziarako eta enplegurako prestakuntza programetan egindako gastuak justifikatzeko hautatutako metodoa; bigarrena, entitate berriek langabeziarako prestakuntza programaren esparruan prestakuntza ekintzetan parte hartu ahal izateko zailtasunak; eta hirugarrena, Nafarroako Enpresaburuen Konfederazioa, UGT eta CCOO egotea erabakiak hartzeko ardura duten organo exekutiboetan.

Hori dela-eta, ondoko erabaki proposamena aurkeztu dugu:

1. Nafarroako Parlamentuak Nafarroako Gobernua premiatzen du hartu beharreko neurriak har ditzan, batik bat langile okupatuei zuzendutako lanbide prestakuntzako programaren esparruan egindako gastuen justifikazioa, zeina Enplegu Prestakuntzarako Hiru Aldeko Fundazioaren aplikazio informatikoa erabiliz egiten baita gaur egun, egin dadin batik bat langabetuei zuzendutako lanbide prestakuntzako programari atxikitako gastuen justifikazioan erabilitako sistema erabiliz; alegia, laguntza teknikoko kasuko lehiaketaren bidez kontratatutako kanpo auditore baten bitartez.

2. Nafarroako Parlamentuak Nafarroako Gobernua premiatzen du hartu beharreko neurriak har ditzan, Kontuen Ganberak egindako gomendioei jarraikiz alda daitezen batik bat langabetuei zuzendutako lanbide prestakuntzako programako deialdietako baremoak, halako moduan non entitate berriek sartzeko dituzten muga handiak nabarmen jaitsiko baitira.

3. Nafarroako Parlamentuak Nafarroako Gobernua premiatzen du hartu beharreko neurriak har ditzan, Kontuen Ganberak egindako gomendioei jarraikiz alda dadin Nafarroako Enpresaburuen Konfederazioak, UGTk eta CCOOk organo exekutiboetan duten presentzia, halako moduan non beren presentzia deliberazio edo kontsulta organoetara mugatuko den edo, bestela, organo exekutibo izaten jarraituz gero, beren botoaren ponderazioa murriztuko den, desadostasun kasuetan Gobernuak bere kasa hartu ahal izan ditzan erabakiak.

